Ascensô Magénta-Cròcco
L'ascensô Magénta-Cròcco o l'é 'n inpiànto de traspòrto funicolâre verticâ pùblico da çitæ de Zêna ch'o colêga Córso Magénta co-a Stràdda de Antönio Cròcco, inta pàrte superiôre do quartê de Castelétto. Con pöchi pàssi a pê o l'é colegòu a-a funicolâre de Sant'Ànna, da quæ o l'é 'na spécce de continoaçión[1].
Da-o Córso Magénta s'arîva inte st'ascensô chi pe mêzo de 'na galerîa pedonâ, inta quæ gh'é ascì 'n ascensô privòu ch'o pórta a l'Antîga Speçiàia Sant'Ànna[2]. A segónda intrâ a l'ascensô da Stràdda Acquarón a peu êse dêuviâ ànche pe pasâ a-o covèrto scìnn-a-a funicolâre de Sant'Ànna[1].
L'ascensô o l'é stæto realizòu da-a socjêtæ privâ Istituto Edile Immobiliare Genovese, a quæ inte quélli ànni a costroîva e câze da Stràdda de Antönio Cròcco e da Montâ da Madònna da Sanitæ. O l'à comensòu a fonçionâ into 1933 con dôe gabìnn-e de légno e de fêro, dòppo o l'é pasòu a-o Comùn e, into 1966, a l'AMT. Into 2007 l'inpianto o l'è stæto amodernòu[1].
Stöia[modìfica | modìfica wikitèsto]
I travàggi pi-â realizaçión de l'ascensô són comensæ pe voéi de privæ çitadìn into 1929, ö sæ quànde, depoî a costruçión di cazaménti a-i cìvichi 10, 12 e 14 da Stràdda de Antönio Cròcco, l'inpréiza inpegnâ inta realizaçión de l'ascensô (ciamâ Istituto Edile Immobiliare Genovese) a l'àiva comensòu dötréi palàççi scignorîli lóngo a Montâ de Sànta Màia da Sanitæ. A socjêtæ a no l'êa però interesâ a gestî l'inpiànto e dónca a l'à fîto propòsto a-o Comùn de Zêna d'acatâ l'ascensô, ch'o l'à acetòu pe favorî o traspòrto pùblico inte 'n'àrea de nêuva urbanizaçión ch'a no l'êa ancón colegâ da-e lìnie urbâne.
A gestión comunâle a l'é duâ da-o 1933 a-o 1947, moménto into quæ a l'é stæta afidâ a-a Socjêtæ Anònima Funicolâre Zenéize, concescionâia de l'arénte funicolâre de Sant'Ànna ascì. Into 1956 a gestión a l'é stæta pigiâ tórna da-o Comùn scìnn-a-o pasàggio, into 1966, a l'Aziénda Monicipalizâ Traspòrti, d'ancheu AMT Zêna. Co-o pasâ di ànni l'AMT a l'à efetoòu vàrri travàggi de mìssa a nêuvo de l'inpiànto, in particolâ into 1982, into 1989 e into 2007, quànde l'intrêgo scistêma o l'é stæto sostitoîo da un de conceçión ciù modèrna[1]. Into méize de arvî do 2020 l'inpiànto o l'é arivòu a-o lìmite técnico de trént'ànni de servìçio e dónca o l'é stæto seròu pi-â refæta de strutûe e de pàrte in moviménto. L'ascensô o l'é stæto avèrto tórna a-i 13 de agósto de quéllo ànno[3].
Caraterìstiche[modìfica | modìfica wikitèsto]
- Diferénsa d'altitùdine: 49 mêtri
- Gabìnn-e: 2
- Capiénsa: 30 persónn-e
- Velocitæ: 1,8 m/s
- Ténpo de percorénsa: 40 segóndi
- Inpiànto: STIGLER
- Poténsa do motô: 37 kW
- Tàggia: de d'âto
- Açionaménto: pe mêzo de VVVF (inverter)
- Câi: 10 de 18 mm de diàmetro
- Cadènn-e de conpensaçión
Nòtte[modìfica | modìfica wikitèsto]
- ↑ 1,0 1,1 1,2 1,3 Bozzano, Pastore & Serra, 2014, pp. 169-171
- ↑ Orselli & Traverso, 2015, pp. 201-202
- ↑ (IT) AMT - Ascensô Magénta-Cròcco do tùtto renovòu, l'inpiànto o tórna in servìçio venardì 13 agósto, in sce amt.genova.it. URL consultòu o 27 màzzo 2022.
Bibliografîa[modìfica | modìfica wikitèsto]
- (IT) Corrado Bozzano, Roberto Pastore e Claudio Serra, Genova in salita, Zêna, Nuova Editrice Genovese, 2014, pp. 169-171, ISBN 978-88-88963-10-5.
- (IT) Giampiero Orselli e Patrizia Traverso, Ascensore Corso Magenta-Via Crocco, in Genova che scende e che sale, Zêna, Il Canneto, 2015, p. 201-202, ISBN 88-96-43078-X.
Vôxe corelæ[modìfica | modìfica wikitèsto]
Colegaménti estèrni[modìfica | modìfica wikitèsto]
- (IT) AMT - Ascensoî, in sce amt.genova.it. URL consultòu o 27 màzzo 2022.
lij_Latn lij_Latn lij_Latn lij_Latn srd_Latn lij_Latn lij_Latn srd_Latn lij_Latn lij_Latn lij_Latn lij_Latn lij_Latn bos_Latn pol_Latn lij_Latn lij_Latn lmo_Latn srd_Latn srd_Latn srd_Latn vec_Latn lij_Latn srd_Latn srd_Latn vec_Latn srd_Latn srd_Latn lij_Latn